b'\n_START_ARTICLE_\nMax von Hausen\n_START_PARAGRAPH_\nMax Klemens Lothar von Hausen (17. joulukuuta 1846 Dresden \xe2\x80\x93 19. maaliskuuta 1922 Dresden) oli saksalainen kenraali, joka palveli komentajana ensimm\xc3\xa4isen maailmansodan alkuvaiheessa._NEWLINE_Hausen liittyi Saksin armeijaan vuonna 1864 ja osallistui vuoden 1866 sotaan sek\xc3\xa4 Ranskan\xe2\x80\x93Saksan sotaan 1870\xe2\x80\x931871. Sen j\xc3\xa4lkeen h\xc3\xa4n toimi 1871\xe2\x80\x931874 opettajana Berliinin sota-akatemiassa ja palveli 1875\xe2\x80\x931887 p\xc3\xa4\xc3\xa4esikunnassa. H\xc3\xa4net ylennettiin 1893 kenraalimajuriksi, 1897 kenraaliluutnantiksi, 1901 jalkav\xc3\xa4enkenraaliksi ja 1910 kenraalieverstiksi. Hausen toimi vuodesta 1900 12:nnen armeijakunnan komentajana ja 1902\xe2\x80\x931914 Saksin sotaministerin\xc3\xa4._NEWLINE_Maailmansodan sytytty\xc3\xa4 Hausen kutsuttiin takaisin palvelukseen ja nimitettiin saksilaisista armeijakunnista kootun Saksan kolmannen armeijan komentajaksi. Ranskaan ja Belgiaan suoritetussa hy\xc3\xb6kk\xc3\xa4yksess\xc3\xa4 kolmas armeija muodosti saksalaisten keskustan. Syyskuun alussa 1914 Hausenin joukot tuhosivat pahoin Reimsin. Marnen taistelussa muutamaa p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4n joutui per\xc3\xa4\xc3\xa4ntym\xc3\xa4\xc3\xa4n, sill\xc3\xa4 Karl von B\xc3\xbclowin toisen armeijan per\xc3\xa4\xc3\xa4ntyminen paljasti kolmannen armeijan oikean sivustan viholliselle. Hausen j\xc3\xa4i pois palveluksesta terveyssyist\xc3\xa4 16. syyskuuta 1914 ja h\xc3\xa4net korvattiin Karl von Einemilla.'